
VILNIAUS APYGARDOS TEISMAS

S P R E N D I M A S
LIETUVOS RESPUBLIKOS VARDU

2026 m. rugsėjo 8 d.
Vilnius

Vilniaus apygardos teismo Civilinių bylų skyriaus teisėjų kolegija, susidedanti iš teisėjų Vaclovo Pauliko, Rūtos Petkuvienės ir Andriaus Veriko (kolegijos pirmininko ir pranešėjo) teismo posėdyje apeliacine rašytinio proceso tvarka išnagrinėjo civilinę bylą pagal ieškovės Įkalinimo įstaigų medicinos darbuotojų profesinės sąjungos „Solidarumas“ apeliacinį skundą dėl Vilniaus miesto apylinkės teismo 2026 m. vasario 26 d. sprendimo civilinėje byloje pagal ieškovės Įkalinimo įstaigų medicinos darbuotojų profesinės sąjungos „Solidarumas“ ieškinį atsakovei biudžetinei įstaigai Lietuvos kalėjimų tarnybai dėl Lietuvos nacionalinės sveikatos sistemos šakos kolektyvinės sutarties taikymo ir baudos pažeidus šios sutarties vykdymą skyrimo.

Teisėjų kolegija
n u s t a t ė:
I.	Ginčo esmė

1. Įkalinimo įstaigų medicinos darbuotojų profesinė sąjunga „Solidarumas“ (toliau – ir ieškovė) po Lietuvos Respublikos valstybinės darbo inspekcijos prie Socialinės apsaugos ir darbo ministerijos Vilniaus darbo ginčų komisijos 2025 m. birželio 4 d. priimto sprendimo Nr. DGKS-4121 darbo byloje Nr. APS-109-10982, kurioje nebuvo patenkintas jos prašymas, kreipėsi į teismą su ieškiniu prašydama pripažinti, kad atsakovė biudžetinė įstaiga Lietuvos kalėjimų tarnyba pažeidė Lietuvos nacionalinės sveikatos sistemos šakos kolektyvinės sutarties nuostatas ir skirti jai dėl šio pažeidimo 1000 Eur baudą, išieškant ją ieškovės naudai. Ieškovė nurodė, kad ji yra įsteigta ir veikia nuo 2018 metų, yra Medicinos įstaigų darbuotojų profesinės sąjungos „Solidarumas“ sudėtyje. Paaiškino, kad 2024 m. lapkričio 4 d. buvo atnaujinta Lietuvos nacionalinės sveikatos sistemos šakos kolektyvinė sutartis Nr. S-229 (toliau – ir LNSS šakos kolektyvinė sutartis), kurios viena iš šalių yra ir minėta Medicinos įstaigų darbuotojų profesinė sąjunga „Solidarumas“. LNSS šakos kolektyvinės sutarties 1 priedo 201 punktu atsakovė yra įtraukta į sąrašą įstaigų, kuriose minėta kolektyvinė sutartis yra taikoma. Profesinės sąjungos narių sąraše yra 255 nariai. Kolektyvinės sutarties specialiosios dalies 5 punkte numatyta, kad darbuotojų, tapusių nariais iki 2024 m. kovo 1 d., darbo užmokesčiui apskaičiuoti taikomi papildomi pareiginės algos koeficientai. Ieškovė nurodė, kad po kolektyvinės sutarties atnaujinimo buvo gauti skundai, jog ne visiems ieškovės nariams taikoma ši sutartis. Iš viso tokių darbuotojų, kuriems atsakovė netaiko kolektyvinės sutarties nuostatų, yra 21. Buvo kreiptasi į atsakovę su prašymu pateikti paaiškinimą ir atsakovė paaiškino, kad kolektyvinė sutartis taikoma yra tik sveikatinimo funkcijas atliekantiems darbuotojams, o tokiais yra ne visi ieškovės nariai, dėl to jiems atnaujintos kolektyvinės sutarties nuostatos netaikomos. Ieškovės įsitikinimu, Lietuvos kalėjimų tarnyba, neskirdama darbuotojams, dirbantiems pavojingų veiksnių veikiamose darbo vietose, papildomų pareiginės algos koeficientų ir priedų, pažeidė atnaujintos kolektyvinės sutarties nuostatas. Atsakovė nepagrįstai išskiria laisvės atėmimo vietų padalinius, vykdančius ir nevykdančius sveikatinimo veiklą. Pagal atsakovės pateiktą administracijos struktūros schemą visi padaliniai yra tiesiogiai pavaldūs Vyriausiajam gydytojui, t. y. Sveikatos priežiūros koordinavimo skyrius, Pirminės asmens sveikatos priežiūros skyrius, Vaistinė, Psichiatrijos skyrius, Tuberkuliozės skyrius, Slaugos administratorius, Slaugos ir palaikomojo gydymo skyrius, Skubios pagalbos-priėmimo ir konsultacijų skyrius. Ieškovės teigimu, visi skyriai vykdo sveikatinimo veiklą, visi tarpusavyje susiję, veikia koordinuotai, todėl jiems visiems taikytina kolektyvinė sutartis. Be to, atsakovė visiems darbuotojams, kurie buvo ieškovės nariais ir kurie dirbo iki reorganizacijos buvusioje Laisvės atėmimo vietų ligoninėje, taikė LNSS šakos kolektyvinę sutartį.  Ieškovė akcentavo, kad Sveikatos priežiūros koordinavimo skyriaus (toliau – ir SPKS) darbuotojams Arvydui Stanislovaičiui, Birutei Leknienei ir Mindaugui Karpuškai, kurie iki 2024 m. kovo 1 d. tapo profesinės sąjungos nariais, nebuvo taikomi papildomi pareiginės algos koeficientai, kaip numatyta kolektyvinės sutarties Biudžetinių sveikatos priežiūros įstaigų specialiosios dalies 5 punkto nuostatose, nors visus specialiuosius reikalavimus (medicinos studijos, darbo patirtis ir pan.) jie turi. Kolektyvinės sutarties priede Nr. 2 numatyta, kad darbų, kurių aplinkoje yra pavojingų veiksnių, pavyzdiniam sąrašui priskiriami darbai: darbuotojų, dirbančių su pacientais, kuriems taikoma priverstinė hospitalizacija, priverstinė diagnostika, priverstinės gydymo priemonės. Priedo 5.9.2 p. nustatyta, kad šiems darbuotojams mokamas 15 proc. pastoviosios darbo užmokesčio dalies priedas. Dalis darbuotojų - SPKS priklausomybių konsultantai Vaidas Jakubonis, Raimonda Baranauskienė, taip pat vykdo sveikatinimo veiklą, nes jų darbas susijęs su tiesioginiu kontaktu su pacientais. Ieškovė įsitikinimu, visiems buvusiems Laisvės atėmimo vietų ligoninės darbuotojams (ieškovės nariams) turi būti taikomi papildomi pareiginės algos koeficientai, kaip numatyta kolektyvinėje sutartyje, t.y. taip kaip buvo taikomi iki įstaigos reorganizacijos. Ieškovės teigimu, atsakovė santykiuose su ieškove tinkamai neįgyvendina kolektyvinės sutarties ir ja paremtų socialinės partnerystės principų, stokoja geranoriškumo ir pagarbos jai bei jos narių teisėtiems interesams, realiai nevykdo prisiimtų įsipareigojimų, demonstruoja profesinei sąjungai nepagarbą, ko pasėkoje atsakovei turi būti skiriama bauda, kaip tai numatytą Lietuvos Respublikos darbo kodekso (toliau – ir DK) 217 straipsnio 2 dalyje.
2. Atsakovė Lietuvos kalėjimų tarnyba atsiliepimu prašė ieškinį atmesti. Nurodė, kad ieškiniu ieškovė siekia nepagrįstai išplėsti kolektyvinės sutarties taikymą didesniam jos narių ratui, pateikia sau patogią poziciją dėl sutarties taikymo, tačiau tokia pozicija, yra nepagrįsta nei kolektyvinės sutarties, nei teisės aktų nuostatomis ar teismų praktika. Atsakovė nurodė, kad remiantis Lietuvos Respublikos teisingumo ministro 2022 m. rugsėjo 7 d. įsakymu Nr. 1R-303 „Dėl Kalėjimų departamentui prie Lietuvos Respublikos teisingumo ministerijos pavaldžių biudžetinių įstaigų reorganizavimo“ Alytaus pataisos namai, Kalėjimų departamento prie Lietuvos Respublikos teisingumo ministerijos Mokymo centras, Kauno tardymo izoliatorius, Laisvės atėmimo vietų ligoninė, Marijampolės pataisos namai, Panevėžio pataisos namai, Pravieniškių pataisos namai-atviroji kolonija, Šiaulių tardymo izoliatorius, Vilniaus pataisos namai nuo 2023 m. sausio 1 d. buvo reorganizuoti, juos jungimo būdu prijungiant prie Kalėjimų departamento prie Lietuvos Respublikos teisingumo ministerijos, kurio pavadinimas po reorganizavimo – Lietuvos kalėjimų tarnyba. Paaiškino, kad atsakovė kilus buvo aktyvi, siekė išsiaiškinti visas kolektyvinės sutarties taikymo aplinkybes, kreipėsi su paklausimais į kompetentingas institucijas, kurios aiškiai ir nedviprasmiškai pateikė iš esmės analogiškas pozicijas ir akcentavo, kad Lietuvos Respublikos sveikatos sistemos įstatyme nustatyta, kad sveikatinimo veiklos specialiesiems valdymo subjektams priskirtini laisvės atėmimo vietų įstaigos padaliniai, vykdantys sveikatinimo veiklą (77 str. 3 d.), o ne visa Lietuvos kalėjimų tarnybos struktūra, todėl kolektyvinė sutartis gali būti taikoma tik darbuotojams (profesinių sąjungų nariams), dirbantiems laisvės atėmimo vietų įstaigos padaliniuose, vykdančiuose sveikatinimo veiklą. Atsakovė mano, kad neskirdama priedų nurodytai grupei asmenų, kurių darbas nesietinas su sveikatinimo veikla ir asmens sveikatos priežiūros paslaugų teikimu, kolektyvinės sutarties nuostatų nepažeidė.

II.	Pirmosios instancijos teismo sprendimo esmė

3. Vilniaus miesto apylinkės teismas 2026 m. vasario 26 d. sprendimu nusprendė ieškinį atmesti ir pripažinti, kad šiam teismo sprendimui įsiteisėjus, Vilniaus darbo ginčų komisijos 2025 m. birželio 4 d. sprendimas Nr. DGKS-4121 darbo byloje Nr. APS-109-10982 netenka galios. Teismas nurodė, kad šioje byloje sprendžiamas kolektyvinis ginčas dėl darbo teisės, iš esmės susijęs su 2024 m. lapkričio 4 d. atnaujintos Lietuvos nacionalinės sveikatos sistemos šakos kolektyvinės sutarties nuostatų aiškinimu ir taikymu. Ieškovė kelia ginčą dėl galimai pažeistų savo kai kurių narių teisių atsakovei nevienodai taikant atnaujintos minėtos kolektyvinės sutarties nuostatas. Ieškovė iš esmės teigia, jog kolektyvinės sutarties taikymo sritis turi besąlygiškai apimti visus jos darbuotojus (profesinės sąjungos narius), apeliuoja į jų darbo pobūdį ir darbo specifiką, ankstesnę sutarties taikymo praktiką. Teismas nurodė, kad su tokia ieškovės pozicija ir argumentais nesutinka. Teismas nustatė, kad remiantis Lietuvos Respublikos teisingumo ministro 2022 m. rugsėjo 7 d. įsakymu Nr. 1R-303 Alytaus pataisos namai, Kalėjimų departamento prie Lietuvos Respublikos teisingumo ministerijos Mokymo centras, Kauno tardymo izoliatorius, Laisvės atėmimo vietų ligoninė, Marijampolės pataisos namai, Panevėžio pataisos namai, Pravieniškių pataisos namai-atviroji kolonija, Šiaulių tardymo izoliatorius, Vilniaus pataisos namai nuo 2023 m. sausio 1 d. buvo reorganizuoti, juos jungimo būdu prijungiant prie Kalėjimų departamento prie Lietuvos Respublikos teisingumo ministerijos, kurio pavadinimas po reorganizavimo – Lietuvos kalėjimų tarnyba. Ieškovė yra Medicinos įstaigų darbuotojų profesinės sąjungos „Solidarumas“ narė. Nurodė, kad 2024 m. lapkričio 4 d. buvo atnaujinta Lietuvos nacionalinės sveikatos sistemos šakos kolektyvinė sutartis, kurios viena iš šalių yra ir Medicinos įstaigų darbuotojų profesinė sąjunga „Solidarumas“, tokiu būdu ir ieškovė taip pat, kaip jos narė. Kolektyvinės sutartimi (jos 1 priedo 201 punktu) atsakovė yra įtraukta į sąrašą įstaigų, kuriose minėta kolektyvinė sutartis yra taikoma, ir ginčo dėl to byloje nėra. Kilus abejonių dėl atnaujintos kolektyvinės sutarties taikymo, Įkalinimo įstaigų medicinos darbuotojų profesinės sąjungos „Solidarumas“ pirmininkė 2025 m. sausio 16 d. raštu Nr. 3-S „Dėl šakos kolektyvinės sutarties taikymo įstaigoje“ kreipėsi į atsakovę, prašydama pateikti informaciją, kokia tvarka ir terminais bus taikomos ieškovės nariams sutarties Biudžetinių sveikatos priežiūros įstaigų specialiosios dalies 5 p. nuostatos.  Atsakovė 2025 m. vasario 18 d. raštu Nr. 1S-1258 „Dėl šakos kolektyvinės sutarties taikymo įstaigoje“ atsakė, kad nuo2025 m. sausio 1 d. Lietuvos kalėjimų tarnybos sveikatos priežiūros specialistams, ieškovės nariams, jais tapus iki 2024 m. kovo 1 d., pareiginės algos koeficientas buvo perskaičiuotas ir didėjo Sutarties Biudžetinių sveikatos priežiūros įstaigų specialiosios dalies 5 p. nurodyta tvarka. Taip pat nurodė, kad kolektyvinės sutarties nuostatos, kaip numatyta šios sutarties 1.7 papunktyje ir Lietuvos Respublikos sveikatos apsaugos ministerijos 2024 m. balandžio 11 d. rašte Nr. 1G-3080 „Dėl Lietuvos nacionalinės sveikatos sistemos šakos kolektyvinės sutarties Nr. S-234 taikymo“, taikomos Lietuvos nacionalinės sveikatos sistemos įstaigose, kurių sąrašas pridedamas prie sutarties, profesinių sąjungų organizacijų, pasirašiusių šią sutartį, nariams. LNSS įstaiga šios sutarties kontekste suprantama taip, kaip nurodyta Lietuvos Respublikos sveikatos sistemos įstatyme ar kituose teisės aktuose. Sveikatos sistemos įstatyme nustatyta, kad sveikatinimo veiklos specialiesiems valdymo subjektams priskirtini tik laisvės atėmimo vietų įstaigos padaliniai, vykdantys sveikatinimo veiklą (77 str. 3 d.), o ne visi Lietuvos kalėjimų tarnybos padaliniai, todėl vadovaujantis šia nuostata, tik darbuotojams (ieškovės nariams), pagal darbo sutartis dirbantiems laisvės atėmimo vietų įstaigos padaliniuose, vykdančiuose sveikatos priežiūros ar sveikatinimo veiklą, yra taikomos kolektyvinės sutarties nuostatos, tame tarpe ir sutarties Biudžetinių sveikatos priežiūros įstaigų specialiosios dalies 5 punktas. Teismas nurodė, kad analogiški išaiškinimai pagal ginčo šalių iki kolektyvinės sutarties atnaujinimo ir po jos atnaujinimo inicijuotus prašymus buvo pateikti ir kitų institucijų - Lietuvos Respublikos sveikatos apsaugos ministerijos 2024 m. balandžio 11 d. raštas Nr. 10-1339 „Dėl Lietuvos nacionalinės sveikatos sistemos šakos kolektyvinės sutarties Nr. S-234 taikymo“, Lietuvos Respublikos socialinės apsaugos ir darbo ministerijos 2024 m. kovo 18 d. raštas Nr. SD-938 (11.1 E-53), Lietuvos Respublikos Teisingumo ministerijos bei Lietuvos Respublikos sveikatos apsaugos ministerijos 2025 m. gegužės mėn. raštai. Juose aiškiai išreikšta iš esmės analogiška pozicija, akcentuojant, kad sveikatinimo veiklos specialiesiems valdymo subjektams priskirtina ne visa Lietuvos kalėjimų tarnyba, o tik tie laisvės atėmimo vietų įstaigos padaliniai, kurie vykdo sveikatinimo veiklą, todėl ir kolektyvinė sutartis gali būti taikoma tik darbuotojams (profesinių sąjungų nariams), dirbantiems laisvės atėmimo vietų įstaigos padaliniuose, vykdančiuose sveikatinimo veiklą, o sutarties taikymas pavieniams struktūriniams padaliniams (atskiroms pareigybėms), kurie atlieka administravimo, statistinių ataskaitų rengimo funkcijas arba funkcijas, susijusias su bausmių vykdymu, neatitiktų kolektyvinės sutarties bendrųjų nuostatų. Teismas pažymėjo, kad sutinka su minėtais išaiškinimais, kad kolektyvinė sutartis taikytina tik sveikatinimo funkcijas atliekantiems darbuotojams, o tokiais funkcijas atlieka ne visi ieškovės nariai. Teismo vertinimu, ieškovė, inicijuodama kolektyvinį ginčą faktiškai tik dėl kelių pareiginių pozicijų, plečiamai aiškina pareiginių nuostatų turinį ir dirbtinai mėgina priskirti tam tikrų pareiginių pozicijų atlikimą prie sveikatinimo veiklos. Aplinkybė, kad ieškovės nurodomas sveikatos priežiūros koordinavimo skyrius ir nurodyti jo darbuotojai pagal atsakovės turimą struktūros schemą tiesiogiai pavaldūs Vyriausiajam gydytojui, savaime nerodo šių darbuotojų atliekamų darbo funkcijų priskirtinumo prie tiesioginės sveikatinimo veiklos. Ieškovės nurodomi teiginiai, kad visi Lietuvos kalėjimų tarnybos skyriai vykdo sveikatinimo veiklą, visi tarpusavyje susiję, veikia koordinuotai, taip pat yra labiau deklaratyvaus pobūdžio. Analogiškai vertintini ir ieškovės teiginiai, orientuoti į pavyzdiniam sąrašui priskiriamus darbus, o būtent, tuos darbus, kurių aplinkoje yra pavojingų veiksnių: darbuotojų, dirbančių su pacientais, kuriems taikoma priverstinė hospitalizacija, priverstinė diagnostika, priverstinės gydymo priemonės ir pan. Kalbėdama apie tai bei teigdama, kad ieškovė turi 21 darbuotoją, kuriems atsakovė netaiko kolektyvinės sutarties nuostatų, ieškovė tokių savarankiškų darbinių pozicijų neišskyrė ir neidentifikavo, o pats ieškovės nurodytas darbų, kurių aplinkoje galimai yra pavojingų veiksnių pobūdis, savaime neduoda pagrindo išvadai, kad tokia galima neidentifikuota pareiginė pozicija ir jos atlikimas gali būti priskiriami prie tiesioginės sveikatinimo veiklos, už kurios vykdymą gali būti mokami priedai. Teismas nurodė, kad ieškovė plačiau akcentuoja Lietuvos kalėjimų tarnybos Sveikatos priežiūros koordinavimo skyriaus darbuotojus – vyriausiuosius specialistus Arvydą Stanislovaitį, Birutę Leknienę, Mindaugą Karpušką, šio skyriaus priklausomybių konsultantus Vaidą Jakubonį ir Raimondą Baranauskienę, kaip asmenis, vykdančius sveikatinimo veiklą. Tačiau, teismo vertinimu, atsakovė pagrįstai teigia, kad SPKS savo veikloje sveikatinimo veiklos minėtos Lietuvos Respublikos sveikatos sistemos įstatymo normos kontekste nevykdo. Kaip matyti iš Lietuvos kalėjimų tarnybos direktoriaus 2022 m. gruodžio 30 d. įsakymu Nr. V-550 patvirtintų Lietuvos kalėjimų tarnybos Sveikatos priežiūros koordinavimo skyriaus nuostatų, SPKS uždaviniai ir funkcijos yra susiję su asmens sveikatos priežiūros paslaugų, teikiamų įkalinimo vietose, koordinavimu ir kontroliavimu, t. y. SPKS pagal jam priskirtus uždavinius koordinuoja ir kontroliuoja Lietuvos kalėjimų tarnybos gydomųjų skyrių veiklą (Nuostatų 6.1.2 p.), dalyvauja teisės aktų projektų, susijusių su asmens sveikatos priežiūra, rengime (Nuostatų 6.1.3 p.), teikia metodinę pagalbą Lietuvos kalėjimų tarnybos asmens sveikatos priežiūros specialistams asmens sveikatos priežiūros paslaugų teikimo klausimais (Nuostatų 6.1.4 p.), renka, analizuoja ir apibendrina informaciją Lietuvos kalėjimų tarnybos laisvės atėmimo vietose laikomų asmenų sveikatos priežiūros klausimais, teikia siūlymus dėl paslaugų organizavimo gerinimo (6.2.2) ir kt. Į bylą pateikti SPKS vyriausiųjų specialistų pareigybių aprašymai rodo, kad šie darbuotojai teikia metodinę bei praktinę pagalbą Lietuvos kalėjimų tarnybos padalinių darbuotojams, įgyvendinant socialinės reabilitacijos priemones, skirtas priklausomybės ligų prevencijai bei diegiant inovatyvius algoritmus priklausomybės ligomis sergančių reabilitacijos procese ir pan. Į bylą pateikta SPKS priklausomybių konsultanto pareigybės aprašymas rodo, kad ši pozicija susijusi su tam tikros informacijos nuteistiesiems ir suimtiesiems teikimu apie psichoaktyviųjų medžiagų vartojimo riziką, keliamą žalą ir grėsmę ir pan. Iš pateiktų aprašymų, priešingai nei mano ieškovė, akivaizdu, kad jokių asmens sveikatos priežiūros ar sveikatinimo paslaugų šie asmenys neteikia, jų veikla su tuo nėra susijusi, jokio tiesioginio kontakto su pacientais (nuteistaisiais), vykdant jiems priskirtas funkcijas, šie darbuotojai neturi. Ieškovės nurodyta aplinkybė, susijusi su šių darbuotojų kasmetiniais veiklos vertinimais, tam įtakos taip pat neturi ir priešingo vertinimo nesuponuoja. Todėl teismas konstatavo, kad ieškovės nurodytas atsakovės padalinys - Sveikatos priežiūros koordinavimo skyrius nevykdo sveikatinimo veiklos, ko pasėkoje kolektyvinės sutarties nuostatos nurodytų šio skyriaus darbuotojų atžvilgiu negali būti taikomos. Teismas pažymėjo, kad ieškovė teikdama atsakovei 2025 m. sausio 16 d. raštą Nr. 3-S jame nekėlė klausimo dėl kolektyvinės sutarties taikymo priklausomybių konsultantams Vaidui Jakuboniui ir Raimondai Baranauskienei ir taip pat nepatvirtino, ar atsakovė buvo informuota apie tai, jog šie darbuotojai buvo ar šiuo metu yra ieškovės nariai. Teismas pažymėjo, jog posėdžio metu ieškovė pripažino, jog ne visi nurodyti asmenys tebedirba pas atsakovę. Teismas atkreipė dėmesį, kad ieškovei keliant kolektyvinį ginčą neturėtų būti akcentuojamas atskirų, pavienių personalijų, klausimas ir taip pat nurodė, kad ieškovei kalbant apie netinkamą atnaujintos kolektyvinės sutarties vykdymą ir taikymą, teisiškai nėra svarbi ta aplinkybė, koks buvo jos taikymas iki atnaujinimo. Teismas konstatavo, kad ieškovė neįrodė, jog atsakovė kaip nors būtų pažeidusi atnaujintos kolektyvinės sutarties nuostatas, nurodytų darbuotojų teises ar teisėtus interesus, kad santykiuose su ieškove tinkamai neįgyvendino socialinės partnerystės principus, todėl sprendė, kad ieškinys yra nepagrįstas.

III.	Apeliacinio skundo ir atsiliepimo į jį argumentai

4. Ieškovė Įkalinimo įstaigų medicinos darbuotojų profesinės sąjunga „Solidarumas“ apeliaciniu skundu prašo panaikinti Vilniaus miesto apylinkės teismo 2026 m. vasario 26 d. sprendimą ir priimti naują sprendimą – ieškinį tenkinti visiškai. Apeliantė nurodo šiuos pagrindinius nesutikimo su teismo sprendimu argumentus:
4.1. Apeliantė teigia, kad teismas nustatė reikšmingas faktines aplinkybes, kurios iš esmės patvirtina, kad atsakovės Sveikatos priežiūros koordinavimo skyriaus darbuotojų veikla yra susijusi su sveikatinimo veikla, tačiau priėmė priešingas išvadas. Pažymi, kad iki įstaigų reorganizavimo kolektyvinė sutartis buvo taikoma buvusios Laisvės atėmimo vietų ligoninės darbuotojams, tarp jų ir tiems darbuotojams, kurie vėliau dirbo Kalėjimų tarnybos Sveikatos priežiūros koordinavimo skyriuje, o jų pareigybės ir atliekamų funkcijų turinys iš esmės nepasikeitė. Iš darbuotojų paaiškinimų yra nustatyta, jog priklausomybių konsultantų veikla yra orientuota į tiesioginį ir nuolatinį darbą su nuteistaisiais, jų motyvavimą, elgesio keitimą, sveikimo proceso užtikrinimą ir socialinę reintegraciją, o dokumentavimo funkcijos sudaro tik pagalbinę darbo dalį. Šios aplinkybės nebuvo paneigtos jokiais kitais įrodymais. Nepaisant visų šių nustatytų aplinkybių, teismas padarė išvadą, kad Sveikatos priežiūros koordinavimo skyriaus darbuotojai nepatenka į sveikatinimo veiklą Lietuvos Respublikos sveikatos sistemos įstatymo prasme, ir šiuo pagrindu pripažino, jog jiems netaikytina Lietuvos nacionalinė sveikatos sistemos šakos kolektyvinė sutartis. Paaiškina, kad byloje ginčas kilo dėl LNSS šakos kolektyvinės sutarties taikymo, vertinant Sveikatos sistemos įstatymo nuostatų turinį, sveikatinimo veiklos sampratą bei Sveikatos priežiūros koordinavimo skyriaus darbuotojų atliekamų funkcijų pobūdį, teismas šių klausimų neišanalizavo. Teismas formaliai konstatavo, kad nėra pagrindo taikyti šakos kolektyvinės sutarties, tačiau iš sprendimo turinio nėra aišku, kaip buvo prieita prie tokių išvadų. Sprendime nėra pateikta nei kolektyvinės sutarties nuostatų turinio analizė, nei Sveikatos sistemos įstatymo sisteminis aiškinimas, nei realių darbuotojų funkcijų vertinimas. Nėra ir atsakymo į klausimą, kodėl iki reorganizacijos kolektyvinė sutartis buvo taikoma, o po reorganizacijos nebetaikoma.
4.2. Apeliantės įsitikinimu, teismas netinkamai aiškino sveikatinimo veiklos turinį pagal Sveikatos sistemos įstatymą. Pažymi, kad pagal Lietuvos Respublikos sveikatos sistemos įstatymo 1 straipsnį, šis įstatymas reglamentuoja ne tik asmens sveikatos priežiūrą, bet visą Lietuvos nacionalinę sveikatos sistemą, jos struktūrą, sveikatinimo veiklos organizavimą, valdymą, koordinavimą ir kontrolę. Tai reiškia, kad įstatymo reguliavimo objektas yra visa sveikatos sistema kaip kompleksinė veikla, o ne vien tiesioginis medicininių paslaugų teikimas. Apeliantė teigia, kad sveikatinimo veikla įstatymo prasme yra priskiriama ne atskiram darbuotojui ar konkrečiai profesijai, o visam juridiniam vienetui - įstaigai kaip organizacinei sistemai. Todėl akivaizdu, kad sveikatinimo veiklą vykdo visa sveikatos priežiūros įstaiga per savo struktūrinius padalinius ir juose dirbančius darbuotojus, o ne vien tik gydytojai ar tiesiogines medicinos paslaugas teikiantys asmenys. Pagal Lietuvos Respublikos sveikatos sistemos įstatymo 5 straipsnį, sveikatinimo veiklos tikslai yra ligų prevencija, sveikatos stiprinimas, gyvenimo kokybės gerinimas ir kiti sisteminiai tikslai, kurių neįmanoma pasiekti vien tiesioginiu gydymu. Šių tikslų įgyvendinimas neišvengiamai apima organizavimo, koordinavimo, analizės ir paslaugų tęstinumo užtikrinimo funkcijas. Šių teisės normų visuma patvirtina, kad sveikatinimo veikla Sveikatos sistemos įstatymo prasme yra kompleksinė sistema, apimanti ne tik tiesioginį gydymą, bet ir visą sveikatos priežiūros organizavimo, koordinavimo ir valdymo procesą. Nagrinėjamu atveju Sveikatos priežiūros koordinavimo skyrius būtent ir vykdo tokio pobūdžio funkcijas - organizuoja ir koordinuoja sveikatos priežiūros procesą, analizuoja duomenis, užtikrina paslaugų tęstinumą, bendradarbiauja su kitais sveikatos sistemos subjektais. Šis skyrius yra pavaldus Lietuvos kalėjimų tarnybos Vyriausiajam gydytojui, o jame dirbantiems darbuotojams keliami medicininės kvalifikacijos reikalavimai, kas patvirtina jų veiklos tiesioginį ryšį su sveikatos sistema. Teismas nepateikė aiškaus kriterijaus, kuriuo remdamasis atskyrė sveikatinimo veiklą nuo kitų su sveikata susijusių funkcijų ir nepaaiškino, kodėl sveikatos priežiūros organizavimas, koordinavimas ir kontrolė nepatenka į sveikatinimo veiklos sąvoką.
4.3. Apeliantės vertinimu, teismas netinkamai aiškino ir taikė Lietuvos nacionalinės sveikatos sistemos šakos kolektyvinę sutartį. Paaiškina, kad esminė kolektyvinės sutarties taikymo sąlyga yra ne siauras darbuotojo atliekamų funkcijų pobūdis, o jo darbo santykis su įstaiga, priklausančia Lietuvos nacionalinei sveikatos sistemai ir vykdančia su sveikatos priežiūra susijusią veiklą, kaip ji suprantama pagal Lietuvos Respublikos sveikatos sistemos įstatymą. Kolektyvinėje sutartyje sąmoningai vartojama sąvoka „darbuotojai“, o ne „gydytojai“ ar „medicinos specialistai“ ir darbuotojas apibrėžiamas kaip bet kuris fizinis asmuo, pagal darbo sutartį dirbantis Lietuvos nacionalinės sveikatos sistemos įstaigoje. Šis apibrėžimas nėra siejamas nei su licencija, nei su tiesioginiu pacientų gydymu. Vadovaujantis šakos kolektyvinės sutarties 1.1 punktu - „Šios kolektyvinės sutarties tikslas - sudaryti sąlygas darniai LNSS įstaigų veiklai, garantuoti šiose įstaigose dirbančių darbuotojų darbo, socialines ir ekonomines sąlygas, užtikrinančias geresnę darbuotojų padėtį, nei numatyta Lietuvos Respublikos įstatymuose ir kituose teisės aktuose“. Vadovaujantis LNSS šakos kolektyvinės sutarties 1.9.6 punktu - „Darbuotojas - fizinis asmuo, pagal darbo sutartį dirbantis LNSS įstaigoje, įtrauktoje į LNSS įstaigų sąrašą, pridedamą prie šios kolektyvinės sutarties, ir esantis profesinės sąjungos, pasirašiusios šią sutartį, narys.“ Be to, didžioji dalis kolektyvinės sutarties nuostatų reglamentuoja bendrąsias darbo, socialines ir ekonomines garantijas - darbo laiką, darbo organizavimą, atostogas, saugias darbo sąlygas, socialinę partnerystę. Šios nuostatos akivaizdžiai skirtos visiems darbuotojams, o ne tik tiesiogiai pacientus gydantiems asmenims. Jeigu būtų pritarta teismo ar atsakovės aiškinimui, kad kolektyvinė sutartis taikoma tik gydytojams ar tik licencijuotiems specialistams, tai reikštų, kad ši sutartis prarastų savo šakinį pobūdį ir faktiškai taptų atskiros profesinės grupės susitarimu, kas akivaizdžiai prieštarauja jos turiniui ir tikslui.
4.4. Apeliantė nesutinka su teismo vertinimu, jog kolektyvinės sutarties taikymas gali būti nutrauktas po reorganizacijos. Atkreipia dėmesį, kad atsakovė savo pozicijai pagrįsti rėmėsi Lietuvos Respublikos sveikatos apsaugos ministerijos 2024 m. balandžio 11 d. raštu Nr. 1G-3080 „Dėl Lietuvos nacionalinės sveikatos sistemos šakos kolektyvinės sutarties Nr. S-234 taikymo“. Minėtame rašte aiškiai nurodyta, kad įvykdžius pavaldžių įstaigų reorganizavimą Lietuvos kalėjimų tarnyba perėmė pavaldžių įstaigų teises ir pareigas, įskaitant ir buvusios Laisvės atėmimo vietų ligoninės teises bei pareigas, taip pat ir iš LNSS šakos kolektyvinės sutarties kylančias pareigas. Rašte pažymėta, kad atsakovė turi užtikrinti, jog buvusių Ligoninės darbuotojų (profesinių sąjungų narių) atžvilgiu kolektyvinė sutartis ir toliau būtų taikoma. Taigi, vadovaujantis teisės aktų normomis bei minėtu raštu, akivaizdu, kad kolektyvinės sutarties taikymas po reorganizacijos negali būti paneigtas vien dėl institucinės struktūros pasikeitimo, kai perimamos visos teisės ir pareigos. Sprendime nėra paaiškinta esminė aplinkybė - kodėl iki reorganizacijos tiems patiems darbuotojams LNSS šakos kolektyvinė sutartis buvo taikoma, o po reorganizacijos nebetaikoma, nors jų atliekamų funkcijų pobūdis iš esmės nebuvo įvertintas ar nustatytas kaip pasikeitęs.
4.5. Apeliantė nurodo, kad teismas be pagrindo rėmėsi institucijų išaiškinimais ir juos netinkamai interpretavo. Teismas rėmėsi Lietuvos Respublikos sveikatos apsaugos ministerijos 2024 m. balandžio 11 d. raštu Nr. 10-1339 „Dėl Lietuvos nacionalinės sveikatos sistemos šakos kolektyvinės sutarties Nr. S-234, Lietuvos Respublikos socialinės apsaugos ir darbo ministerijos 2024 m. kovo 18 d. raštu Nr. SD-938 (11.1 E-53), taip pat Lietuvos Respublikos teisingumo ministerijos ir Lietuvos Respublikos sveikatos apsaugos ministerijos 2025 m. gegužės mėn. raštuose iš esmės išreikšta analogiška pozicija, kad LNSS šakos kolektyvinė sutartis taikytina tiems padaliniams, kurie vykdo sveikatinimo veiklą. Tačiau šių išaiškinimų turinys nesprendžia šios bylos fakto klausimo, t. y. ar konkrečiai Lietuvos kalėjimų tarnybos Sveikatos priežiūros koordinavimo skyrius vykdo sveikatinimo veiklą. Šiuose paaiškinimuose nėra padaryta išankstinė išvada, kad ieškovės nariams, dirbantiems šiame skyriuje, LNSS šakos kolektyvinė sutartis negali būti taikoma. Priešingai, juose įvardijamas bendras kriterijus, kad lemiamą reikšmę turi ne formalus padalinio pavadinimas, o realiai vykdomų funkcijų pobūdis. Ministerijų paaiškinimai nepatvirtino atsakovės pozicijos ir nepaneigė ieškovės argumentų. Jie tik nustatė bendrą teisinį orientyrą, kuris turėjo būti taikomas vertinant konkrečias bylos aplinkybes. Tačiau teismas šio vertinimo neatliko ir neutralaus pobūdžio paaiškinimus faktiškai pritaikė išimtinai atsakovės naudai.
4.6. Apeliantė teigia, kad teismas neįvertino visų jos argumentų dėl sveikatinimo veiklos apibrėžimo. Paaiškina, kad ieškovė viso šios bylos proceso metu savo poziciją grindė ne vien darbuotojų pareigybių aprašymais, bet ir platesniu teisiniu bei atsakovės organizaciniu reglamentavimu. Ieškovės argumentai buvo nuolat siejami tiek su konkrečių darbuotojų pareigybėmis, tiek su Sveikatos priežiūros koordinavimo skyriaus nuostatais, pačios atsakovės nuostatais, taip pat su taikytinų teisės aktų nuostatomis ir įrodymų turiniu, kurių teismas neištyrė. Iš teismo sprendimo galima daryti išvadą, jog teismas laiko, kad šioje byloje nėra tikslinga nagrinėti darbuotojų pareigybes. Tačiau ieškovės nuomone, tarp kitų įrodymų, tik išsamiai išnagrinėjus Sveikatos priežiūros darbuotojų - profesinės sąjungos narių pareigybes, jų atliekamas darbo funkcijas bei pareigybėms keliamus darbo patirties ir kvalifikacijos reikalavimus galima objektyviai nustatyti, ar šie darbuotojai faktiškai vykdo sveikatinimo veiklą. Apeliantė paaiškina, kad pavyzdžiui, Arvydo Stanislovaičio pareigybės aprašyme numatyta, jog „3.1 turėti medicinos, slaugos ar reabilitacijos studijų krypties aukštąjį universitetinį išsilavinimą...; 3.2 turėti ne mažesnę kaip 2 metų darbo patirtį asmens sveikatos priežiūros srityje. Birutės Leknienės pareigybės aprašyme nurodyta „3.1 turėti medicinos ar slaugos studijų krypties aukštąjį universitetinį išsilavinimą...; 3.2 turėti ne mažesnę kaip 2 metų darbo patirtį asmens sveikatos priežiūros srityje...“. Atkreiptinas dėmesys ir į šios darbuotojos funkciją: „„<...> bendradarbiauja su kitais LKT struktūriniais padaliniais, viešosiomis sveikatos priežiūros įstaigomis, priklausomybių ligų centrais ir kitomis institucijomis, užtikrinant tinkamą slaugos paslaugų teikimą suimtiesiems ir nuteistiesiems“. Mindaugo Karpuškos pareigybės aprašyme nustatyta, kad darbuotojas turi „turėti darbo patirties sveikatos priežiūros įstaigoje...“, taip pat „vyksta į kalėjimus, ir pagal kompetencija konsultuoja juose laikomus asmenis dėl jiems aktualių priklausomybių reabilitacijos ar intervencijų organizavimo klausimų“. Atsižvelgiant į šiuos pareigybių aprašymus, darytina išvada, kad darbuotojų išsilavinimas, darbo patirtis ir funkcijos yra tiesiogiai susijusios su sveikatinimo veikla. Apeliantė pažymi, kad Lietuvos Respublikos sveikatos apsaugos ministro 2004 m. gegužės 8 d. įsakymas Nr. 90- 3316 numato, kad darbuotojų, vykdančių sveikatos sistemos valdymo, kontrolės, analizės ir koordinavimo funkcijas, darbo stažas prilyginamas medicinos praktikai. Atsižvelgiant į tai, apeliantės įsitikinimu, Sveikatos priežiūros koordinavimo skyriuje dirbančių darbuotojų veikla patenka į sveikatinimo veiklos sritį.
4.7. Apeliantė teigia, kad teismas neištyrė ir nepasisakė dėl esminių bylos įrodymų - rašytinių priklausomybių konsultanto Vaido Jakubonio ir atsakovės vyriausiosios gydytojos Nijolės Goštautaitės - Midttun liudijimų raštu. Tiek konsultantas Vaidas Jakubonis, tiek atsakovės vyriausioji gydytoja, patvirtino, kad raštiškos funkcijos, tokios kaip pažymų teikimas į informacines sistemas, sudaro tik pagalbinę darbo dalį, reikalingą veiklos dokumentavimui ir rezultatų fiksavimui. Šios užduotys nėra pagrindinis ar dominuojantis darbo aspektas, kadangi konsultanto darbo pobūdis yra tiesioginis ir nuolatinis darbas su nuteistaisiais ir suimtaisiais, skirtas jų motyvacijai, elgesio keitimui, sveikimo procesui bei socialinei reintegracijai skatinti. Iš šių įrodymų darytina aiški išvada, jog tiek V. Jakubonis, tiek R. Baranauskienė nuolat dirba su nuteistaisiais, todėl jų klasifikavimas kaip administracinio pobūdžio darbuotojų yra nepagrįstas, ir jiems turi būti taikomas pilnas 15 proc. priedas pagal kolektyvinę sutartį. Apeliantė papildomai pažymi, kad teismui yra pateikusi atsakovės 2025-12-23 įsakymo Nr. P-2089 „Dėl priemokų skyrimo Mindaugui Karpuškai ir Vaidotui Jakuboniu“ nuorašą. Minėtu įsakymu atsakovė, vadovaudamasi Lietuvos Respublikos teisingumo ministro 2025 m. gruodžio 23 d. įsakymo Nr. IR-172 „Dėl Lietuvos kalėjimų tarnybos nuostatų patvirtinimo“ 23.7 papunkčiu, 2024 m. lapkričio 4 d. LNSS šakos kolektyvinės sutarties Nr. S-229 5.9.2 papunkčio nuostata, minėtos sutarties Biudžetinių sveikatos priežiūros įstaigų specialiosios dalies 5 punkto nuostatomis ir atsižvelgdama į Personalo valdymo skyriaus vedėjos Donatos Kračkienės 2025 m. gruodžio 12 d. tarnybinį pranešimą Nr. LV-84256 „Dėl koeficiento didinimo ir priemokų už darbą, esant nukrypimų nuo normalių darbo sąlygų, sveikatos priežiūros specialistams nustatymo“, skyrė 15 proc. dydžio pareiginės algos priemoką Mindaugui Karpuškai - vienam iš atsakovės Sveikatos priežiūros koordinavimo skyriaus darbuotojų, ieškovės narių - už darbą, esant nukrypimų nuo normalių darbo sąlygų, kai darbas yra išimtinai susijęs su tiesioginiu kontaktu su pacientais (kalinamaisiais), laikotarpiu nuo 2025 m. gruodžio 1 d. iki 2025 m. gruodžio 31 d. Teismo posėdžio metu, atsakovė pateikė pilną šio įsakymo variantą, iš kurio matyti, kad analogiškas 15 proc. priedas pagal LNSS šakos kolektyvinę sutartį buvo skirtas ne tik Mindaugui Karpuškai, bet ir Vaidui Jakuboniui. Abu šie darbuotojai yra priklausomybių konsultantai, abu darbo funkcijas atlieka atsakovės Sveikatos priežiūros koordinavimo skyriuje, abu yra ieškovės nariai, o dėl abiejų darbuotojų tarp šalių yra susiklostęs ginčas, nes iki tol atsakovė atsisakė taikyti kolektyvinę sutartį jų atžvilgiu. Atsižvelgiant į tai, kad tiek Mindaugui Karpuškai, tiek Vaidui Jakuboniui buvo faktiškai pritaikytos kolektyvinės sutarties nuostatos, akivaizdu, kad tokios pačios garantijos turėjo būti taikomos ir R. Baranauskienei, kuri taip pat dirbo priklausomybių konsultante, tačiau šiuo metu jau nebedirba.
4.8. Apeliantė nurodo, kad darbdavio elgesys yra nukreiptas į profesinės sąjungos vaidmens menkinimą bei jos teisėtų funkcijų ribojimą. Tokia praktika turi neigiamas sistemines pasekmes - ji silpnina socialinį dialogą, iškreipia kolektyvinės sutarties esmę ir tikslą bei mažina darbuotojų pasitikėjimą profesine sąjunga. Kai darbdavys faktiškai netaiko kolektyvinės sutarties nuostatų net ir tais atvejais, kai profesinė sąjunga jas apgina, darbuotojams susidaro pagrįstas įspūdis, kad profesinės sąjungos pasiekti susitarimai nėra realiai įgyvendinami. Tai mažina motyvaciją būti profesinės sąjungos nariais ar į ją stoti, o kartu silpnina pačią kolektyvinio atstovavimo sistemą. Atsižvelgiant i tai, ieškovė prašo ne tik konstatuoti kolektyvinės sutarties pažeidimą, bet ir taikyti sankciją - skirti atsakovei baudą, kuri būtų proporcinga pažeidimo pobūdžiui ir turėtų prevencinį poveikį.
5. Atsakovė Lietuvos kalėjimų tarnybą atsiliepimu prašo apeliacinio skundo netenkinti. Atsakovė teikia šiuos argumentus ir paaiškinimus:
5.1. Atsakovė paaiškina, kad kaip matyti iš Lietuvos kalėjimų tarnybos direktoriaus 2022 m. gruodžio 30 d. įsakymu Nr. V-550 patvirtintų Lietuvos kalėjimų tarnybos Sveikatos priežiūros koordinavimo skyriaus nuostatų, Sveikatos priežiūros koordinavimo skyriaus uždaviniai ir funkcijos yra susiję su asmens sveikatos priežiūros paslaugų, teikiamų įkalinimo vietose, koordinavimu ir kontroliavimu, t. y. SPKS pagal jam priskirtus uždavinius koordinuoja ir kontroliuoja LKT gydomųjų skyrių veiklą (Nuostatų 6.1.2 p.), dalyvauja teisės aktų projektų, susijusių su asmens sveikatos priežiūra, rengime (Nuostatų 6.1.3 p.), teikia metodinę pagalbą LKT asmens sveikatos priežiūros specialistams asmens sveikatos priežiūros paslaugų teikimo klausimais (Nuostatų 6.1.4 p.), renka, analizuoja ir apibendrina informaciją LKT laisvės atėmimo vietose laikomų asmenų sveikatos priežiūros klausimais, teikia siūlymus dėl paslaugų organizavimo gerinimo (6.2.2) ir kt. Į bylą pateikti Sveikatos priežiūros koordinavimo skyriaus vyriausiųjų specialistų pareigybių aprašymai rodo, kad šie darbuotojai teikia metodinę bei praktinę pagalbą LKT padalinių darbuotojams, įgyvendinant socialinės reabilitacijos priemones, skirtas priklausomybės ligų prevencijai bei diegiant inovatyvius algoritmus priklausomybės ligomis sergančių reabilitacijos procese ir pan. Į bylą pateikta SPKS priklausomybių konsultanto pareigybės aprašymas rodo, kad ši pozicija susijusi su tam tikros informacijos nuteistiesiems ir suimtiesiems teikimu apie psichoaktyviųjų medžiagų vartojimo riziką, keliamą žalą ir grėsmę ir pan. Iš pateiktų aprašymų, priešingai nei mano ieškovė, akivaizdu, kad jokių asmens sveikatos priežiūros ar sveikatinimo paslaugų šie asmenys neteikia, jų veikla su tuo nėra susijusi, jokio tiesioginio kontakto su pacientais (nuteistaisiais), vykdant jiems priskirtas funkcijas, šie darbuotojai neturi. Ieškovės nurodyta aplinkybė, susijusi su šių darbuotojų kasmetiniais veiklos vertinimais, irgi įtakos neturi ir priešingo vertinimo nesuponuoja. Sveikatos priežiūros koordinavimo skyrius nevykdo sveikatinimo veiklos, ko pasėkoje kolektyvinės sutarties nuostatos nurodytų šio skyriaus darbuotojų atžvilgiu negali būti taikomos.
5.2. Atsakovė pažymi, kad 2025 m. vasario 18 d. raštu Nr. 1S-1258 „Dėl šakos kolektyvinės sutarties taikymo įstaigoje“ atsakė ieškovei, kad nuo 2025 m. sausio 1 d. Lietuvos kalėjimų tarnybos sveikatos priežiūros specialistams, ieškovės nariams, jais tapus iki 2024 m. kovo 1 d., pareiginės algos koeficientas buvo perskaičiuotas ir didėjo kolektyvinės sutarties Biudžetinių sveikatos priežiūros įstaigų specialiosios dalies 5 p. nurodyta tvarka. Taip pat nurodė, kad kolektyvinės sutarties nuostatos, kaip numatyta sutarties 1.7 papunktyje ir Lietuvos Respublikos sveikatos apsaugos ministerijos 2024 m. balandžio 11 d. rašte Nr. 1G-3080 „Dėl Lietuvos nacionalinės sveikatos sistemos šakos kolektyvinės sutarties Nr. S-234 taikymo“, taikomos Lietuvos nacionalinės sveikatos sistemos įstaigose, kurių sąrašas pridedamas prie sutarties, profesinių sąjungų organizacijų, pasirašiusių šią sutartį, nariams. LNSS įstaiga šios sutarties kontekste suprantama taip, kaip nurodyta Lietuvos Respublikos sveikatos sistemos įstatyme ar kituose teisės aktuose. Sveikatos sistemos įstatyme nustatyta, kad sveikatinimo veiklos specialiesiems valdymo subjektams priskirtini tik laisvės atėmimo vietų įstaigos padaliniai, vykdantys sveikatinimo veiklą (77 str. 3 d.), o ne visi Lietuvos kalėjimų tarnybos padaliniai, todėl vadovaujantis šia nuostata, tik darbuotojams (ieškovės nariams), pagal darbo sutartis dirbantiems laisvės atėmimo vietų įstaigos padaliniuose, vykdančiuose sveikatos priežiūros ar sveikatinimo veiklą, yra taikomos sutarties nuostatos, tame tarpe ir sutarties Biudžetinių sveikatos priežiūros įstaigų specialiosios dalies 5 punktas.
5.3. Atsakovės nuomone, apeliantė be pagrindo teigia, kad SPKS darbuotojų veiklos turi būti prilyginamos medicinos praktikai. Paaiškina, kad Lietuvos Respublikos Sveikatos apsaugos ministro 2004 m. gegužės 27 d. įsakymu Nr. V-396 ,,Dėl medicinos praktikos licencijavimo taisyklių patvirtinimo“ patvirtintose Medicinos praktikos licencijavimo taisyklėse, kurios nustatydamos medicinos praktikos licencijų išdavimo tvarką, įtvirtinta, kad asmenims darbo stažas prilyginamas medicinos praktikai, tik kuomet teisės aktų nustatyta tvarka jiems bus išduota licencija, patvirtinanti gydytojo teisę verstis medicinos praktika. Taisyklių 44 punkte numatyta tik galimybė turimą darbo stažą prilyginimas medicinos praktikai, tačiau tai nesuteikia asmeniui (iki licencijos išdavimo) teisės verstis asmens sveikatos priežiūros praktika. Lietuvos Respublikos sveikatos sistemos įstatymo 16 straipsnio nuostata numato, kad teisę verstis asmens sveikatos priežiūros praktika, papildomąja ir alternatyviąja sveikatos priežiūra ir visuomenės sveikatos priežiūros atitinkamos rūšies veikla turi fiziniai asmenys, įstatymų nustatytais atvejais gavę atitinkamą licenciją (ar pažymėjimą). Pažymėtina, kad atitinkamų licencijų Arvydas Stanislovaitis, Birutė Leknienė, Mindaugas Karpuška, Vaidas Jakubonis ir Raimonda Baranauskienė neturėjo.
5.4. Atsakovė nesutinka su apeliantės argumentais, kad ji negalėjo nutraukti kolektyvinės sutarties taikymo po reorganizacijos. Paaiškina, kad remiantis Lietuvos Respublikos teisingumo ministro 2022 m. rugsėjo 7 d. įsakymu Nr. 1R-303 „Dėl Kalėjimų departamentui prie Lietuvos Respublikos teisingumo ministerijos pavaldžių biudžetinių įstaigų reorganizavimo“ Alytaus pataisos namai, Kalėjimų departamento prie Lietuvos Respublikos teisingumo ministerijos Mokymo centras, Kauno tardymo izoliatorius, Laisvės atėmimo vietų ligoninė, Marijampolės pataisos namai, Panevėžio pataisos namai, Pravieniškių pataisos namai- atviroji kolonija, Šiaulių tardymo izoliatorius, Vilniaus pataisos namai nuo 2023 m. sausio 1 d. buvo reorganizuoti, juos jungimo būdu prijungiant prie Kalėjimų departamento prie Lietuvos Respublikos teisingumo ministerijos, kurio pavadinimas po reorganizavimo - Lietuvos kalėjimų tarnyba. Atsižvelgiant į tai ieškovei kalbant apie netinkamą atnaujintos sutarties vykdymą ir taikymą, teisiškai nėra svarbi ta aplinkybė koks buvo jos taikymas iki atnaujinimo, o būtent tai, kad anksčiau atsakovė taikė kolektyvinę sutartį visiems darbuotojams, buvusiems ieškovės nariais ir dirbusiems iki reorganizacijos buvusioje Laisvės atėmimo vietų ligoninėje, be išimties. Atsakovės nuomone, iki įstaigų reorganizavimo Laisvės atėmimo vietų ligoninės darbuotojų turėtas statusas nesudaro precedento ar pagrindo taikyti kolektyvinę sutartį visų padalinių ir darbuotojams, nepaisant jų atliekamų funkcijų.
5.5. Atsakovė taip pat nesutinka su apeliantės argumentais, kad teismas netinkamai ištyrė įrodymus ir neteisingai nustatė konsultantų Vaido Jakubonio ir Raimondos Baranauskienės vykdytas darbo funkcijas. Atsakovė pažymi, kad kolektyvinė sutartis taikytina tik sveikatinimo funkcijas atliekantiems darbuotojams, tačiau nei Vaidas Jakubonis ir Raimonda Baranauskienė jų neatlieka. Be to ieškovei teikiant atsakovei 2025 m. sausio 16 d. raštą Nr. 3-S „Dėl šakos kolektyvinės sutarties taikymo įstaigoje“ nurodytame sąraše, kaip priede prie jo, priklausomybių konsultantai Vaidas Jakubonis ir Raimonda Baranauskienė nebuvo nurodyti, klausimas dėl jų nebuvo keliamas ir atsakovė nebuvo informuota apie tai, kad šie darbuotojai buvo ar šiuo metu yra ieškovės nariai.
5.6. Atsakovės įsitikinimu, teismas ištyrė visus bylai reikšmingus įrodymus ir padarė pagrįstą išvadą, kad ieškovė neįrodė, jog atsakovė kaip nors būtų pažeidusi atnaujintos kolektyvinės sutarties nuostatas, nurodytų darbuotojų teises ar teisėtus interesus, kad santykiuose su ieškove tinkamai neįgyvendino socialinės partnerystės principų, stokojo geranoriškumo ir pagarbos, nevykdė įsipareigojimų, demonstravo nepagarbą. Todėl ieškovės ieškinio reikalavimai, tame tarpe ir išvestinis reikalavimas dėl baudos atsakovei skyrimo nenustačius sutarties pažeidimo atmestini.

Teisėjų kolegija
k o n s t a t u o j a:

IV.	Apeliacinės instancijos teismo nustatytos bylos aplinkybės
teisiniai argumentai ir išvados

Apeliacinis skundas tenkinamas.
6. Pagal Civilinio proceso kodekso (toliau – CPK) 320 straipsnio 1, 2 dalis, bylos nagrinėjimo apeliacinės instancijos teisme ribos yra apeliacinio skundo faktinis ir teisinis pagrindas. Apeliacinės instancijos teismas nagrinėja bylą neperžengdamas apeliaciniame skunde nustatytų ribų, išskyrus atvejus, kai to reikalauja viešasis interesas, ir, neperžengus skundo ribų, būtų pažeistos asmens, visuomenės ar valstybės teisės ir teisėti interesai. Neatsižvelgdamas į apeliacinio skundo ribas, apeliacinės instancijos teismas ex officio (pagal pareigas) patikrina, yra CPK 329 straipsnyje nustatyti absoliutūs sprendimo negaliojimo pagrindai ar ne.
7. Šioje byloje sprendžiamas kolektyvinis darbo ginčas dėl teisės.
8. Darbo kodekso 213 straipsnio 4 dalis apibrėžia, kad kolektyvinis ginčas dėl teisės – tai nesutarimas tarp darbuotojų atstovų, iš vienos pusės, ir darbdavio ar darbdavio organizacijų, iš kitos pusės, dėl darbo teisės normų ar abipusių susitarimų nevykdymo ar netinkamo vykdymo.
9. Nagrinėjamu atveju kolektyvinio ginčo dėl teisės esmę sudaro ieškovės, kaip profesinės sąjungos, pareiškimas, kad atsakovas - Lietuvos kalėjimų tarnyba, kaip darbdavys, prisijungęs prie 2024 m. lapkričio 4 d. atnaujintos Lietuvos nacionalinės sveikatos sistemos šakos kolektyvinės sutarties (atnaujintos kolektyvinės sutarties numeris S-229), netinkamai vykdo šią kolektyvinę sutartį. Ieškovė nurodo, kad kolektyvinės sutarties 1 priedo 201 punktu atsakovė yra įtraukta į sąrašą įstaigų (darbdavių), kuriose minėta kolektyvinė sutartis yra taikoma. Nepaisant to, atsakovė remiasi Lietuvos Respublikos sveikatos sistemos įstatymo 77 straipsnio 3 dalies nuostata, nustatančia, kad laisvės atėmimo vietų įstaigos padaliniai, vykdantys sveikatinimo veiklą, steigiami įstatymų nustatyta tvarka, ir tvirtina, kad kolektyvinė sutartis turi būti taikoma ne visiems atsakovės darbuotojams (profesinių sąjungų nariams), bet tik tiems, kurie dirba laisvės atėmimo vietų įstaigos padaliniuose, vykdančiuose sveikatinimo veiklą. Atsakovė  tvirtina, kad po reorganizacijos įstaigoje veikiančio Sveikatos priežiūros koordinavimo skyriaus darbuotojai sveikatinimo veiklos nevykdo, todėl jų atžvilgiu kolektyvinė sutartis netaikoma. Tuo tarpu ieškovė vertina, kad kolektyvinės sutarties nuostatos turi būti taikomos visiems atsakovės darbuotojams, kurie pagal šiuo metu galiojančią įstaigos organizacinę struktūrą yra pavaldūs Vyriausiajam gydytojui, įskaitant visus darbuotojus, dirbančius Sveikatos priežiūros koordinavimo skyriuje, nes šie darbuotojai, ieškovės įsitikinimu, vykdo sveikatinimo veiklą ir yra Lietuvos nacionalinės sveikatos sistemos dalis.
10. Atsižvelgiant į taip apibrėžtą kolektyvinio darbo ginčo dalyką, teismas šioje byloje turėjo patikrinti, kaip atsakovė vykdo kolektyvinę sutartį ir ar pagrįstai jos netaiko ieškovės nariams dirbantiems Lietuvos kalėjimų tarnybos Vyriausiojo gydytojo padalinyje - Sveikatos priežiūros koordinavimo skyriuje.
11. Apeliacinės instancijos teismo teisėjų kolegija, patikrinusi bylą įrodymų vertinimo ir teisės taikymo aspektu, iš esmės sutinka su apeliantės argumentais, kad spręsdamas šį ginčą teismas, visų pirma, turėjo vadovautis kolektyvine sutartimi, joje esančiomis nuostatomis dėl sutarties taikymo, sutarties taikymo praktika, o taip pat sutarties tikslais ir tikraisiais šalių ketinimais.
12. Teisėjų kolegija pažymi, kad Lietuvos nacionalinės sveikatos sistemos šakos kolektyvinės sutarties S-229 nuostatose nėra jokių išlygų dėl 201 numeriu į darbdavių sąrašą įrašytos Lietuvos kalėjimų tarnybos teisinio statuso ar išlygų dėl šios kolektyvinės sutarties galiojimo ir taikymo šio darbdavio atžvilgiu (šios kolektyvinės sutarties tekstas skelbiamas viešai Lietuvos Respublikos sveikatos apsaugos ministerijos internetiniame puslapyje https://sam.lrv.lt/lt/teisine-informacija/sutartys/sakos-kolektyvines-sutartys/ ). Nepaisant to, tiek teismui, tiek ginčo šalims neabejotinai yra suprantama, kad Lietuvos kalėjimų tarnyba nėra tiesiogiai susijusi su Lietuvos sveikatos sistema, ir kad į nacionalinės sveikatos sistemos šakos kolektyvinės sutarties taikymo sritį ši įstaiga yra įrašyta tik dėl tos priežasties, jog yra reorganizuotos sveikatos priežiūros įstaigos - Laisvės atėmimo vietų ligoninės – teisių ir pareigų perėmėja. Teismo įsitikinimu, būtent taip reikėtų suprasti kolektyvinėse derybose dalyvavusių šalių tikruosius ketinimus, ypač įvertinus Lietuvos Respublikos sveikatos apsaugos ministerijos 2024 m. balandžio 11 d. raštą Nr. 10-1339 „Dėl Lietuvos nacionalinės sveikatos sistemos šakos kolektyvinės sutarties Nr. S-234“. Kaip matyti, Sveikatos apsaugos ministerija savo nuomonę minėtame rašte išdėstė tuo metu, kai kolektyvinė sutartis Nr. S-229 nebuvo sudaryta (atnaujinta), bet galiojo iš esmės analogiška šakos kolektyvinė sutartis Nr. S-234. Kolektyvinėje sutartyje Nr. S-334 į darbdavių sąrašą, kuriems taikoma ši sutartis, 254 numeriu buvo įtraukta BĮ Laisvės atėmimo vietų ligoninė, kuri, kaip yra žinoma, remiantis Lietuvos Respublikos teisingumo ministro 2022 m. rugsėjo 7 d. įsakymu Nr. 1R-303 nuo 2023 m. sausio 1 d. buvo reorganizuota jungimo būdu prijungiant prie Kalėjimų departamento prie Lietuvos Respublikos teisingumo ministerijos, kurio pavadinimas po reorganizavimo – Lietuvos kalėjimų tarnyba. Būtent dėl to, Lietuvos Respublikos sveikatos apsaugos ministerijos 2024 m. balandžio 11 d. rašte Nr. 10-1339 teigiama, kad Lietuvos kalėjimų tarnyba po reorganizacijos perėmė BĮ Laisvės atėmimo vietų ligoninės pareigas, įskaitant pareigas, kylančias pagal kolektyvinę sutartį, tačiau, ministerijos nuomone, tai nereiškia, kad dėl to kolektyvinės sutarties nuostatos turi būti išplečiamos laikant, jog kolektyvinė sutartis taikoma visiems Lietuvos kalėjimų tarnybos darbuotojams. Šiame rašte ministerija pažymėjo, kad jos nuomone, kolektyvinė sutartis turi būti taikoma tik tiems darbuotojams (profesinių sąjungų nariams), kurie pagal darbo sutartis dirba laisvės atėmimo vietų įstaigos padaliniuose, vykdančiuose sveikatos priežiūros ar sveikatinimo veiklą.
13. Kadangi, kaip minėta, kolektyvinių derybų šalys 2024 m. lapkričio 4 d. atnaujindamos kolektyvinę sutartį, t.y. sudarydamos sutartį Nr. S-229, šioje sutartyje atskirai neaptarė Lietuvos kalėjimų tarnybos įtraukimo į šios sutarties taikymo sritį sąlygų, teismas vertina, kad tikrieji šalių ketinimai dėl šios įstaigos įtraukimo turi būti suprantami būtent taip, kaip šiuos ketinimus prieš sudarant kolektyvinę sutartį buvo deklaravusi kolektyvinėse darybose dalyvavusi darbdavių organizacija, t.y. Lietuvos Respublikos sveikatos apsaugos ministerija, o šios ministerijos pozicija, kaip minėta, yra išdėstyta  2024 m. balandžio 11 d. rašte Nr. 10-1339.
14. Teisėjų kolegija atkreipia dėmesį, kad Sveikatos apsaugos ministerijos pozicijoje dėl kolektyvinės sutarties taikymo, nėra ginčijama, kad „sveikatinimo veikla“ turi būti suprantama plačiai, o ne tik kaip sveikatos priežiūros paslaugų teikimas. Teismo vertinimu, priešingas aiškinimas prieštarautų ir kitų prie kolektyvinės sutarties prisijungusių įstaigų (darbdavių) įsipareigojimų apimčiai pagal kolektyvinę sutartį. Apeliantė grįsdama savo ieškinį yra nurodžiusi visą eilę argumentų, jog kolektyvinės sutarties (tiek S-234, tiek atnaujintos sutarties S-229) taikymo praktika yra paremta jos taikymu konkrečiam darbdaviui – nacionalinei sveikatos sistemos įstaigai, kurių sąrašas yra pateiktas kolektyvinės sutarties 1 priede. Iš kolektyvinės sutarties 1 priedo matyti, kad kolektyvinė sutartis taikoma sveikatos priežiūros įstaigoms, t.y. ligoninėms, ambulatorijoms, poliklinikoms, sveikatos priežiūros centrams ir kt. Apeliantė teigia, kad kiekviena iš paminėtų sveikatos priežiūros įstaigų, turi savo vidinę struktūrą ir vykdo ne tik tiesioginę sveikatinimo veiklą, kurią atsakovė supranta kaip asmens sveikatos priežiūros paslaugų teikimą, bet atlieka ir kitas funkcijas, skirtas šios tiesioginės sveikatinimo veiklos aptarnavimui, t.y. atlieka organizavimo, koordinavimo, analizės ir paslaugų tęstinumo užtikrinimo funkcijas. Be kitų aplinkybių ieškovė yra pažymėjusi, kad įstaigos, prisijungusios prie kolektyvinės sutarties, taiko kolektyvinę sutartį ir tokiems darbuotojams, kurie vykdo pagalbines, aptarnaujančias sveikatos sistemos priežiūros įstaigos funkcijas, o ne tik teikia sveikatos priežiūros paslaugas. Iš ieškinio turinio yra suprantama, kad tokios papildomos funkcijos, t.y. ne tik sveikatinimo veikla, buvo vykdomos ir BĮ Laisvės atėmimo vietų ligoninėje ir kad ši įstaiga minėtas funkcijas vykdantiems darbuotojams – ieškovės profesinės sąjungos nariams - taikė kolektyvinę sutartį. Todėl apeliacinės instancijos teismas pritaria apeliantei, kad nagrinėjamo ginčo kontekste aiškinant kolektyvinės sutarties galiojimo apimtį būtina atsižvelgiama į šią sutarties taikymo praktiką.
15. Teismas atkreipia dėmesį, kad Lietuvos Respublikos sveikatos sistemos įstatymo 77 straipsnio 3 dalies nuostatos, nustatančios, kad „laisvės atėmimo vietų įstaigos padaliniai, vykdantys sveikatinimo veiklą, steigiami įstatymų nustatyta tvarka“ apibrėžia laisvės atėmimo įstaigų padalinių steigimą, o ne kolektyvinės sutarties taikymo taisykles,  taikymo principus bei praktiką. Be to, teisėjų kolegija taip pat visiškai pritaria apeliantės argumentams, kad vertinant Lietuvos kalėjimų tarnybos organizacinę struktūra, yra akivaizdu, jog pagal Lietuvos Respublikos sveikatos sistemos įstatymo 77 straipsnio 3 dalies nuostatas prie Lietuvos kalėjimų tarnybos padalinio, vykdančio sveikatinimo veiklą turi būti priskirti visi šios įstaigos skyriai, kurie yra pavaldūs Vyriausiajam gydytojui. Susipažinus su Lietuvos kalėjimų tarnybos organizacine struktūra, matyti, kad įstaigoje veikia Direktorius <...>, du direktoriaus pavaduotojai, iš kurių vienam yra pavaldus Vyriausiasis gydytojas ir jo vadovaujami skyriai: Sveikatos priežiūros koordinavimo skyrius, Pirminės asmens sveikatos priežiūros skyrius, Vaistinė, Psichiatrijos skyrius, Tuberkuliozės skyrius, Slaugos administratorius, Slaugos ir palaikomojo gydymo skyrius, Skubios pagalbos ir konsultacijų skyrius. Kaip jau minėta, šio kolektyvinio darbo ginčo dėl teisės dalyką sudaro atsakovės nuostata, kad Sveikatos priežiūros koordinavimo skyriaus darbuotojai tik formaliai patenka į sveikatinimo veiką vykdantį padalinį, tačiau iš tikrųjų tokia veikla neužsiima. Su tokiu vertinimu apeliacinės instancijos teismas nesutinka.
16. Bylos įrodymai patvirtina, kad BĮ Laisvės atėmimo vietų ligoninėje iki reorganizacijos buvo tokia struktūra: Direktorius, Kriminalinės žvalgybos skyrius (<...>), Vidaus medicinos auditas, 3 Direktoriaus pavaduotojai, kuriems pavaldūs Veiklos organizavimo skyrius, Turto valdymo skyrius, Resocializacijos skyrius, Saugumo valdymo skyrius; Infekcijų kontrolės skyrius, Vaistinė, Laboratorija, Slaugos ir palaikomojo gydymo skyrius, Psichiatrijos skyrius, Pirminės asmens sveikatos priežiūros skyrius ir jo padaliniai; Vyriausiasis slaugos administratorius, Reanimacijos ir intensyvios terapijos skyrius, Priėmimo – skubios pagalbos skyrius, Vidaus ligų skyrius Tuberkuliozės skyrius, Konsultacijų ir diagnostikos skyrius (2026-01-19, DOK-8724). Palyginus Lietuvos kalėjimų tarnybos ir Laisvės atėmimo vietų ligoninės organizacinę struktūrą, matyti, kad ligoninėje iš tikrųjų nebuvo Sveikatos priežiūros koordinavimo skyriaus, tačiau atsakovės pateikti rašytiniai paaiškinimai bei pareigybių aprašymai, rodo, kad iki Laisvės atėmimo vietų ligoninės reorganizavimo sveikatos priežiūros koordinavimo funkcija realiai buvo vykdoma, tik ją iš dalies atliko ne Laisvės atėmimo vietų darbuotojai, o šios įstaigos steigėjas - Kalėjimų departamentas. Tokios išvados daromos įvertinus pateiktą Kalėjimų departamento Sveikatos priežiūros skyriaus vyriausiojo specialisto pareigybės aprašymą (šias pareigas ėjos Arvydas Stanislovaitis), Kalėjimų departamento Resocializacijos skyriaus vyriausiojo specialisto pareigybės aprašymą (šias pareigas ėjo Mindaugas Karpuška) ir Laisvės atėmimo vietų ligoninės Sveikatos priežiūros skyriaus Sveikatos priežiūros administratoriaus pareigybės aprašymą (šias pareigas ėjo Birutė Leknienė). Paminėti pareigybių aprašymai patvirtina, kad Kalėjimų departamentas vykdė pavaldžios įstaigos sveikatos priežiūros ir koordinavimo funkcijas ir kad šioje įstaigoje veikė padalinys su iš esmės tokiu pat pavadinimu. Be to, pažymėtina ir tai, jog Kalėjimų departamento Sveikatos priežiūros skyriaus vyriausiajam specialistui bei Kalėjimų departamento Koordinavimo skyriaus vyriausiajam specialistui buvo taikomas kvalifikacinis reikalavimas turėti medicinos krypties išsilavinimą ir turėti darbo patirties sveikatos priežiūros srityje, todėl teismas nesutinka su atsakovės argumentais, kad šių skyrių funkcijas vykdę darbuotojai atliko ir šiuo metu atlieka tik administracinę veiklą, o ne plačiai suprantamą sveikatinimo veiklą, kaip ji suprantama pagal kolektyvinės sutarties taikymo praktiką.
17. Apibendrindama nurodytas aplinkybes, teisėjų kolegija pažymi, kad kaip jau minėta, prie kolektyvinės sutarties Nr. S-334 buvo prisijungusi BĮ Laisvės atėmimo vietų ligoninė, o ne Kalėjimų departamentas, todėl teismas nevertina ir nepasisako dėl šios kolektyvinės sutarties taikymo minėtos įstaigos darbuotojams, vykdžiusiems sveikatinimo veiklą, t.y. vykdžiusiems sveikatos priežiūros koordinavimo funkcijas Kalėjimų departamente. Tačiau aptartos bylos aplinkybė aiškiai rodo, jog po 2023 m. sausio 1 d. įvykusios Laisvės atėmimo vietų ligoninės bei Kalėjimų departamento reorganizacijos dalis darbo funkcijų bei jas atliekančių darbuotojų buvo perkelti į Lietuvos kalėjimų tarnybos padalinį, t.y. į Vyriausiojo gydytojo pavaldumui priskirtus skyrius, kuriems yra pavesta vykdyti sveikatinimo veiklą. Tokiu būdu, įvertinus tai, kad prie 2023 m. lapkričio 4 d. atnaujintos kolektyvinės sutarties Nr. S-229 yra prisijungusi Lietuvos kalėjimų tarnyba, spręstina, kad visiems šios įstaigos darbuotojams (profesinės sąjungos nariams), vykdantiems sveikatinimo veiką, įskaitant ir Sveikatos priežiūros koordinavimo skyriaus darbuotojus, turi būti taikomos šios atnaujintos kolektyvinės sutarties nuostatos.

Dėl bylos procesinės baigties

18. Apeliacinės instancijos teismas, skirtingai nei pirmosios instancijos teismas, sprendžia, kad ieškovės pareiškimas dėl to, jog atsakovė netinkamai vykdo kolektyvinę sutartį yra pagristas. Todėl pirmosios instancijos teismo sprendimas naikinamas ir priimamas naujas sprendimas.
19. Darbo kodekso 217 straipsnio 1 dalis nustato, kad darbo ginčus dėl teisės nagrinėjantis organas turi teisę: 1) įpareigoti kitą šalį atkurti dėl darbo teisės normų ar susitarimų nevykdymo ar netinkamo vykdymo pažeistas teises; 2) priteisti padarytą turtinę ar neturtinę žalą, o darbo teisės normų ar susitarimų nustatytais atvejais – ir baudas, delspinigius ar netesybas; 3) nutraukti arba pakeisti teisinius santykius; 4) įpareigoti atlikti kitus įstatymuose ar darbo teisės normose nustatytus veiksmus. Darbo kodekso 217 straipsnio 2 dalis taip pat nustato, kad nagrinėdamas kolektyvinius darbo ginčus dėl teisės, darbo ginčą nagrinėjantis organas turi teisę darbo teisės normas ar šalių susitarimus pažeidusiai šaliai kitos šalies naudai skirti iki 3 000 eurų baudą. Baudos dydis turi būti proporcingas pažeidimo sunkumui ir atgrasyti nuo teisės pažeidimo ateityje.
20. Nagrinėjamu atveju ieškovė Įkalinimo įstaigų medicinos darbuotojų profesinė sąjunga „Solidarumas“, kaip kolektyvinės sutarties šalis, pareikštu ieškiniu savo teisių gynimo būdu pasirinko reikalavimą taikyti atsakovei Darbo kodekso 217 straipsnio 2 dalyje numatytą sankciją, t.y. skirti atsakovei 1000 Eur baudą. Todėl teismas neviršydamas ieškinio ribų, sprendžia tik dėl šio pareikšto reikalavimo. Teismas skirdamas atsakovei baudą, įvertina, kad atsakovės padarytas kolektyvinės sutarties Nr. S-229 taikymo pažeidimas yra susijęs tik su vieno skyriaus darbuotojais, taip pat įvertina, kad atsakovė Lietuvos kalėjimų tarnyba siekė geranoriškai šalinti kolektyvinės sutarties taikymo pažeidimus ir kilusio ginčo metu iš dalies vykdė kolektyvinę sutartį, t. y. atsakovė 2025-12-23 įsakymu Nr. P-2089 „Dėl priemokų skyrimo Mindaugui Karpuškai ir Vaidotui Jakuboniu“ buvo skyrusi kolektyvinėje sutartyje numatytą priedą Sveikatos priežiūros koordinavimo skyriaus darbuotojams (2026-02-09, DOK-20659). Teismas taip pat įvertina, kad šioje byloje konstatuotas netinkamas kolektyvinės sutarties taikymas, skirtingai nei teigia pati ieškovė, nėra susijęs su ieškovės kaip kolektyvinių santykių subjekto teisių pažeidimais, t. y. šiuo pažeidimu nėra kėsinamasi į socialinės partnerystės procedūras. Atsižvelgiant į šias aplinkybes ir į tai, kad  Darbo kodekso 217 straipsnio 2 dalyje yra numatyta galimybė susitarimus pažeidusiai šaliai skirti iki 3000 Eur baudą, teisėjų kolegija sprendžia, kad ieškovės prašoma skirti 1000 Eur bauda yra proporcinga sankcija padarytam pažeidimui. Paskirta bauda išieškoma ieškovės naudai.

Dėl kitų ieškinio ir apeliacinio skundo argumentų

21. Apeliacinės instancijos teismas dar kartą atkreipia dėmesį, kad šioje byloje yra nagrinėjamas kolektyvinis darbo ginčas dėl teisės. Todėl ieškovės argumentai, kuriais ieškovė siekia apginti konkrečių darbuotojų individualias darbo teises (įskaitant argumentus, jog atsakovė turėtų išmokėti darbuotojams kolektyvinėje sutartyje numatytus darbo užmokesčio priedus), nepatenka į šios bylos nagrinėjimo dalyką. Paminėtina, kad ieškovė, kaip kolektyvinių darbo santykių subjektas, nėra įgaliota atstovauti savo narius ir jų interesais reikšti ieškinį dėl individualių darbo teisių gynimo. Be to, ieškovė, teikdama ieškinį dėl kolektyvinių darbo ginčo dėl teisės, pasirinko būtent Darbo kodekso 217 straipsnio 2 dalyje numatytą teisių gynimo būdą, ir šis pasirinktas teisių gynimo būdas nustato bylos nagrinėjimo ribas.
22. Šis sprendimas neužkerta kelio ieškovės nariams (darbuotojams) savo individualias darbo teises ginti Darbo kodekse nustatyta individualių darbo ginčų dėl teisės nagrinėjimo tvarka.

Dėl bylinėjimosi išlaidų paskirstymo

23. CPK 93 straipsnio 5 dalyje nustatyta, kad jeigu apeliacinės instancijos teismas ar kasacinis teismas, neperduodamas bylos iš naujo nagrinėti, pakeičia teismo sprendimą arba priima naują sprendimą, jis atitinkamai pakeičia bylinėjimosi išlaidų paskirstymą. 
24. Apeliacinės instancijos teismo sprendimu yra patenkinti ieškinio reikalavimai, todėl ieškovės prašymas priteisti bylinėjimosi išlaidas tenkinamas. Šioje byloje ieškovė yra sumokėjusi 23 Eur žyminio mokesčio už ieškinį ir 68 Eur žyminio mokesčio už apeliacinį skundą. Todėl ieškovei iš atsakovės priteisiamas 91 Eur bylinėjimosi išlaidų.
25. Atsakovė prašymo priteisti bylinėjimosi išlaidas neteikė.
26. Procesinių dokumentų įteikimo išlaidos šioje byloje nesusidarė.
Vadovaudamasi Civilinio proceso kodekso 326 straipsnio 1 dalies 2 punktu, teisėjų kolegija

n u s p r e n d ž i a:

Ieškovės apeliacinį skundą tenkinti.
Vilniaus miesto apylinkės teismo 2026 m. vasario 26 d. sprendimą panaikinti ir priimti naują sprendimą, ieškovės Įkalinimo įstaigų medicinos darbuotojų profesinės sąjungos „Solidarumas“ ieškinį tenkinti:
Skirti atsakovei Lietuvos kalėjimų tarnybai, juridinio asmens kodas 288697120, 1000 Eur (tūkstantį eurų) baudą už netinkamą 2023 m. lapkričio 4 d. Lietuvos nacionalinės sveikatos sistemos šakos kolektyvinės sutarties Nr. S-229, taikymą. Nustatyti, kad bauda išieškoma ieškovės Įkalinimo įstaigų medicinos darbuotojų profesinės sąjungos „Solidarumas“, juridinio asmens kodas 304839981, naudai.
Priteisti ieškovei Įkalinimo įstaigų medicinos darbuotojų profesinei sąjungai „Solidarumas“, juridinio asmens kodas 304839981, iš atsakovės Lietuvos kalėjimų tarnybos, juridinio asmens kodas 288697120, 91 Eur (devyniasdešimt vieną eurą)  bylinėjimosi išlaidų, patirtų pirmosios ir apeliacinės instancijos teisme.
Sprendimas įsiteisėja nuo jo priėmimo dienos.

